## Zakon o izmjenama i dopunama Zakona o komunalnom gospodarstvu

### NN 70/1997 (7.7.1997.), Zakon o izmjenama i dopunama Zakona o komunalnom gospodarstvu

# ZASTUPNIČKI DOM SABORA REPUBLIKE HRVATSKE

Na osnovi članka 89. Ustava Republike Hrvatske, donosim

## **ODLUKU**

### **O PROGLAŠENJU ZAKONA O IZMJENAMA I DOPUNAMA ZAKONA O KOMUNALNOM GOSPODARSTVU**

Proglašavam Zakon o izmjenama i dopunama Zakona o komunalnom gospodarstvu,
koji je donio Zastupnički dom Sabora Republike Hrvatske na sjednici 18.
lipnja 1997.

Broj: 081-97-1066/1
Zagreb, 26. lipnja 1997.

Predsjednik
Republike Hrvatske
**dr. Franjo Tuđman,** v. r.

---

## **ZAKON**

### **O IZMJENAMA I DOPUNAMA ZAKONA O KOMUNALNOM GOSPODARSTVU**

Članak 1.

U Zakonu o komunalnom gospodarstvu ("Narodne novine", br. 36/95.) u
članku 3. stavku 1. iza točke 12. dodaje se točka 13. koja glasi:

"13. javna rasvjeta".

Iza stavka 13. dodaje se novi stavak 14., koji glasi:

"(14) Pod pojmom "javna rasvjeta" razumijeva se upravljanje, održavanje
objekata i uređaja javne rasvjete za rasvjetljavanje javnih površina, javnih
cesta koje prolaze kroz naselje i nerazvrstanih cesta.

U stavku 14. koji postaje stavak 15. iza riječi: "može" dodaju se riječi:
"na temelju suglasnosti ministra nadležnog za poslove komunalnog gospodarstva".

Članak 2.

U članku 4. stavak 6. mijenja se i glasi:

"(6) Sporove koji mogu nastati u provedbi stavka 4. i 5. ovoga članka
između dvije i više jedinica lokalne samouprave na području jedne županije
rješava izbrano povjerenstvo županije. Sporove između dviju ili više županija
rješava izbrano povjerenstvo ministarstva nadležnog za poslove komunalnog
gospodarstva."

Iza stavka 6. dodaju se stavci 7., 8. i 9. koji glase:

"(7) Izbrano povjerenstvo iz stavka 6. ovoga članka sastoji se od dva
člana i predsjednika koje imenuje župan županije na čijem se području nalazi
jedinica lokalne samouprave, odnosno ministar ministarstva nadležan za
poslove komunalnog gospodarstva.

(8) Izbrano povjerenstvo iz stavka 6. ovoga članka o predmetu spora
donosi odluku.

(9) Odluke iz stavka 8. ovoga članka su izvršene."

Članak 3.

U članku 10. stavku 1. iza riječi: "na" dodaju se riječi: "pročišćavanje
otpadnih voda", a riječi: "točke 8. i 9." brišu se, dok se riječi: "poslova
iz točke 12" zamjenjuju riječima: "poslova iz točke 12. i 13. ovoga Zakona."

Članak 4.

U članku 19. stavku 1. iza točke 5. dodaje se točka 6. koja glasi:

"6. javna rasvjeta".

U stavku 2. iza riječi: "korisnik" stavlja se točka, a riječi: "kada
je to ugovorom vlasnik prenio na korisnika", brišu se.

Članak 5.

U članku 20. stavku 3. iza riječi: "samouprave" dodaju se riječi: "na
osnovi programa održavanja komunalne infrastrukture a".

Iza stavka 6. dodaje se novi stavak 7. koji glasi:

"(7) Program održavanja komunalne infrastrukture sadrži i iskaz financijskih
sredstava potrebnih za ostvarivanje programa."

Dosadašnji stavak 7. postaje stavak 8.

Članak 6.

Članak 22. mijenja se i glasi:

"(1) Građenje objekata i uređaja komunalne infrastrukture za:

1. javne površine,

2. nerazvrstane ceste,

3. groblja i krematorije,

4. javnu rasvjetu,

financira se iz:

1. komunalnih doprinosa,

2. proračuna jedinice lokalne samouprave,

3. drugih izvora utvrđenih posebnim propisima.

(2) Građenje objekata i uređaja komunalne infrastrukture i nabavka opreme
za:

1. opskrbu pitkom vodom,

2. odvodnju i pročišćavanje otpadnih voda,

3. opskrbu plinom,

4. opskrbu toplinskom energijom,

5. prijevoz putnika,

6. održavanje čistoće,

7. odlaganje komunalnog otpada,

8. tržnice na malo,

financira se iz:

1. cijene komunalnih usluga,

2. proračuna jedinice lokalne samouprave,

3. drugih izvora utvrđenih posebnim propisima."

Članak 7.

U članku 23. stavku 1. riječi: "građevinskog zemljišta" zamjenjuju se
riječima: "građevinske čestice".

Stavak 2. mijenja se i glasi:

"(2) Visinu komunalnog doprinosa utvrđuje predstavničko tijelo jedinice
lokalne samouprave na temelju programa mjera za unapređenje stanja u prostoru
koji se donosi prema Zakonu o prostornom uređenju glede građenja objekata
i uređaja komunalne infrastrukture iz članka 22. stavka 1. ovoga Zakona."

Stavak 4. briše se.

Članak 8.

U članku 24. stavku 2. točki 3. riječi: "kaznu i" brišu se.

Članak 9.

U slučaju da nije donesena odluka na temelju članka 30. stavka 1. ovoga
Zakona u roku propisanom tom odredbom, odluku o načinu obavljanja komunalne
djelatnosti donijet će arbitražna komisija iz članka 4. stavka 6. ovoga
Zakona.

Članak 10.

U slučaju da imovina nije podijeljena sukladno odredbi članka 32. Zakona
o komunalnom gospodarstvu ("Narodne novine", br. 36/95) do dana stupanja
na snagu ovoga Zakona, podjela će se obaviti odlukom izbranog povjerenstva
sukladno odredbi članka 87. Zakona o lokalnoj samoupravi i upravi ("Narodne
novine", br. 90/92., 94/93. i 117/93.).

Članak 11.

"Hrvatska elektroprivreda" d.d. Zagreb prenijet će bez naknade do 31.
prosinca 1997. u stanju funkcionalne sposobnosti u vlasništvo jedinica
lokalne samouprave i uprave objekte i uređaje u svom vlasništvu koji se
koriste isključivo za javnu rasvjetu.

Na objektima i uređajima koji se koriste za obavljanje djelatnosti "Hrvatske
elektroprivrede" d.d. Zagreb a istovremeno se koriste za javnu rasvjetu,
"Hrvatska elektroprivreda" d.d. Zagreb, zadržavajući vlasništvo osnovat
će ugovorom s jedinicama lokalne samouprave i uprave pravo služnosti -
pravo uporabe bez naknade za potrebe javne rasvjete u korist jedinice lokalne
samouprave i uprave.

Članak 12.

Jedinice lokalne samouprave dužne su u roku od 60 dana od dana stupanja
na snagu ovoga Zakona uskladiti propise s odredbama ovoga Zakona.

Propisi jedinice lokalne samouprave koji nisu usklađeni s odredbama
Zakona o komunalnom gospodarstvu ("Narodne novine", br. 36/95.) prestaju
važiti danom stupanja na snagu ovoga Zakona.

Članak 13.

Ovaj Zakon stupa na snagu osmoga dana od dana objave u "Narodnim novinama".

Klasa: 363-02/94-01/02
Zagreb, 18. lipnja 1997.

ZASTUPNIČKI DOM
SABORA REPUBLIKE HRVATSKE

Predsjednik
Zastupničkog doma Sabora
**akademik Vlatko Pavletić,** v. r.

Zakon, NN 70/1997-1213